TRENGER HJELP: Karianne Berge vil komme i kontakt med folk som har filmet hverdagslivet i Oslo på 60-tallet. – Hvis noen for eksempel har privat film av at de er ute på tur, går i byen eller fra 17. mai, så er vi veldig interessert. Foto: Ingvill Tandstad / NRK

– Folk var livredde. De sjekket dører og biler. Det var en intens vår, sier filmregissør Karianne Berge.

I løpet av én måned i 1965 satte en rekke eksplosjoner sitt preg på hovedstaden. Noen hadde plassert håndgranater og granatfeller rundt om i byen (se faktaboks).

– Man ante ikke når, hvor eller hvem han ønsket å ramme.

I tre år har Berge jobbet med å lage dokumentarfilm om den såkalte «granatmannen», som vil bli vist på NRK påsken neste år.

– Jeg synes det er en kjempespennende historie som man har hørt veldig lite om, sier regissøren.

Det første offeret

– FINT AT DET LAGES FILM: Lasse Birkeland mener det er bra å få satt saken på dagsorden: – Det er en del av Oslos historie. Så det er fint å bli minnet om det. Foto: Birgitte Wold Ingebretsen / NRK

Lasse Birkeland var den første som gikk i «granatmannens» felle. Morgenen 4. februar 1965, i Thunes vei på Skøyen, er Birkeland på vei til Oslo handelsgym.

– Jeg går i hjulsporet midt i veien fordi det er så mye sne. Når det kommer en person mot meg, går jeg ut av sporet for at han skal komme forbi.

Idet han skal til å stige opp på fortauet kommer foten hans borti en ledning.

– Jeg går noen meter til, og så smeller det noe voldsomt. Jeg kjenner noe i ryggen, men går videre.

Sakene ble aldri oppklart

OMFATTENDE ETTERFORSKNING: Regissøren har hentet ut store mengder politidokumenter fra Riksarkivet. Dette er i forbindelse med saken til Lasse Birkeland. Foto: Karianne Berge

Når Birkeland kommer til skolen, oppdager han at han blør fra ryggen, og han reiser til legevakten. Senere samme dag dukker også politiet opp på skolen for å snakke med han.

Hva tenkte du da fikk høre om de andre eksplosjonene i etterkant?

– Jeg begynte å gå med ganske høy benføring nedover Thunes vei. Men som noen andre venner sa; det var mange andre i Oslo som gikk med høy benføring på den tiden.

Til tross for omfattende etterforskning, medieomtale og offentlig interesse ble sakene aldri oppklart.

– Det som har fasinert meg er den frykten, angsten og paranoiaen som var i byen, sier Karianne Berge.

En av grunnene til at hun falt for historien er parallellen til terrorangrepene 22. juli 2011.

– Det er noe som ikke føles så fjernt etter det vi opplevde for noen år siden, sier hun.